b'\n_START_ARTICLE_\nKristalni grad\n_START_SECTION_\n1. dejanje\n_START_PARAGRAPH_\nNova tovarna je zgrajena, v ob\xc4\x8dutku zmagoslavje se Nemanja prvi\xc4\x8d izpove zvestemu sodelavcu Proju: Tovarno je vzdignil iz ni\xc4\x8d, z neumornim delom dosegel uspeh in ugled, uresni\xc4\x8dil svojo idejno-poslanstvo \xe2\x80\x93 tovarna kot kristalni grad, visoka pesem uma, energije in ustvarjalnosti, predvsem pa neomade\xc5\xbeevana od kakr\xc5\xa1ne koli nepo\xc5\xa1tenosti! Ta izpoved \xc5\xa1e tesneje pove\xc5\xbee oba mo\xc5\xbea, ki bosta kmalu postala celo sorodnika \xe2\x80\x93 Neda in Marko sta zaro\xc4\x8dena, poroka naj bi bila hkrati z odprtjem nove tovarne. \xc4\x8ceprav je Marko zadnje mesce nekam \xc4\x8duden, nenehoma ti\xc4\x8di v laboratoriju, da je Neda \xc5\xbee zaskrbljena \xe2\x80\xa6 Nemanja povabi Proja naslednji dan na kosilo, da po\xc4\x8dastijo Nedin rojstni dan, obenem mu izro\xc4\x8di 30000 kot zadnji obrok pla\xc4\x8dila gradbeniku Bratini, ki je gradil tovarno; denar naj mu po\xc5\xa1lje takoj zjutraj. \xe2\x80\x93 Po Mihaelovem odhodu pride k Proju Marko in se mu v obupanem kesu izpove: podlegel je bil pritisku prijateljev, ki so mu o\xc4\x8ditali skopost in zaigral 10000, ponaredil menico, ki bo jutri potekla, on pa je uspel prihraniti le 3000. \xc5\xbde tri mesece \xc5\xbeivi v peklu, be\xc5\xbeal je v laboratorijsko delo in izna\xc5\xa1el poseben aparat za anilinske barve, toda iz \xc5\xa0vice, kamor ga je poslal na preskus, ni odgovora \xe2\x80\xa6 Za po\xc5\xa1tenega Proja je Markovo priznanje stra\xc5\xa1en \xc5\xa1ok, a v svoji dobroti sku\xc5\xa1a mladeni\xc4\x8du pomagati, ponudi mu svoje prihranke; a \xc5\xa1e zmerom manjka 5000. Marko se v obupu odlo\xc4\x8di, da bo zastavil nakit pokojne matere, in z vro\xc4\x8dimi pro\xc5\xa1njami prepri\xc4\x8da Proja, da mu do naslednjega dne opoldne posodi 5000 od denarja za Bratino.\n_START_SECTION_\n2. dejanje\n_START_PARAGRAPH_\nProj ves na trnih \xc4\x8daka Marka, skoraj poldne je \xc5\xbee. Toda ko fant pride, je obupan: menico je pla\xc4\x8dal, a denarja nima, ker so dragulji izginili! Izgubil je svojo \xc4\x8dast, o\xc4\x8detu se ne upa pred o\xc4\x8di ... Tedaj vstopita Mihael in Neda, oba vesela in prazni\xc4\x8dna, in Mihael, ki ima Nedo zelo rad, ji za rojstni dan podari dragulje; dekle je ginjeno do solz, Proj in Marko pa pretresena do kosti. Odpravijo se k prazni\xc4\x8dnemu kosilu, tedaj pa se po telefoni oglasi Bratina: po pogodbi bi moral pla\xc4\x8dilo dobiti opoldne, denarja pa ni \xe2\x80\xa6 Mihael je za\xc4\x8duden, mlada dva po\xc5\xa1lje v stanovanje, Proja pa ostro zasli\xc5\xa1i. A Proj Marka no\xc4\x8de izdati, vso krivdo vzame nase, \xc4\x8da\xc5\xa1 da je denar posodil. Mihael mu ne verjame, zmeraj ostreje pritiska nanj, tedaj pa se Marko vrne in o\xc4\x8detu prizna svoj greh. Nemanji se podre svet: firmo, ki naj bi bila ponosen vzor trgovske po\xc5\xa1tenosti, je potegnil v blato njegov lastni sin! Marko odgovori, da bo zapustil dom, odslej bo \xc5\xbeivel za to, da si sam, brez tuje pomo\xc4\x8di, znova pribori \xc4\x8dast in o\xc4\x8detovo spo\xc5\xa1tovanje, saj so o\xc4\x8detove sanje o kristalnem gradu tudi njegove, tudi on je Nemanja! Najkasneje jutri zjutraj bo od\xc5\xa1el.\n_START_SECTION_\n3.dejanje\n_START_PARAGRAPH_\nProj pospravlja pisarno, v svoji po\xc5\xa1tenosti namerava odpovedati slu\xc5\xbebo, sej je prepri\xc4\x8dan, da ni ve\xc4\x8d vreden zaupanja. Mihael ga pri tem zaloti in ga ogor\xc4\x8den odvrne od njegove namere; ostala bosta prijatelja, le kristalni grad bo poru\xc5\xa1en, in to prav tisti hip, ko bi na njem morala zavihrati zmagoslavna zastava. In sin- sin mu je najhuj\xc5\xa1i tujec, moral bi ga ukloniti do kraja, ga narediti za drugega Mihaela Nemanjo, samo tak bi znal nadaljevati njegovo delo. Proj ugovarja: s svojo trdoto je prestra\xc5\xa1il le Markovo voljo, uni\xc4\x8dil njegovo zaupanje in iskrenost, samobitnosti pa na sre\xc4\x8do ni mogel uni\xc4\x8diti. Fant je dozorel, trpljenje in kesanje sta ga iz\xc4\x8distila, naj vendar ne bo neusmiljen in mu odpusti. Prihiti Neda, vsa iz sebe: od Marka je dobila nekak\xc5\xa1no poslovilno pismo, kaj se vendar dogaja? V tem vstopi Marko, pripravljen na pot; iz besed med o\xc4\x8detom in sinom Neda povzame resnico, zgro\xc5\xbeena je, toda njena ljubezen vzdr\xc5\xbei preizku\xc5\xa1njo: \xc4\x8de Marku o\xc4\x8de no\xc4\x8de odpustiti, bo \xc5\xa1la tudi ona, nih\xc4\x8de je ne bo lo\xc4\x8dil od ljubega! Njeno in Projevo zaupanje da Marku mo\xc4\x8d, s trdno voljo, da se bo vrnil, ko popravi svoj greh, se odpravi. Tedaj prinesejo brzojavko iz \xc5\xa0vice: Marku za izum ponujajo pol milijona frankov in udele\xc5\xbebo pri dobi\xc4\x8dku. Toda Marko prepusti denar in patent o\xc4\x8detu; firmi bo to prineslo nekaj \xc4\x8dasti, \xc4\x8deprav je omade\xc5\xbeevanih rok, sam pa mora na pot ... Odide, a o\xc4\x8de, ki so ga \xc5\xbee prej dodobra zmeh\xc4\x8dale Projeve pro\xc5\xa1nje in Nedina bole\xc4\x8dina, plane za njim in ga pritira nazaj: sin ga je premagal, pridobil si je spet njegovo spo\xc5\xa1tovanje, saj je dal nov sijaj njunemu imenu, dovr\xc5\xa1il ponosno zgradbo njegovih sanj in \xc5\xbeelja \xe2\x80\x93 tu je roka v spravo, v zvezo za vselej! O\xc4\x8de in sin si se\xc5\xbeeta v roko, Neda se presre\xc4\x8dna stisne k ljubemu, Mihael pa slovesno oznani, da firme Nemanja ni ve\xc4\x8d, odslej se bo imenovala Nemanja in sin!'